Prostor javnog dijaloga na Facebooku, drugim društvenim mrežama i portalima posljednjih je dana preplavljen komentarima tragedije u Čistoj Velikoj u kojima se listom izražava empatija prema žrtvama, rodbini i obitelji pokojnika, pokušava proniknuti u uzroke dvostrukog ubojstva i šire posljedice, piše Šibenski.hr.

Nažalost, stravični je događaj bio okidač i za one što su poligon javne komunikacije zlorabili za ispoljavanje najnižih strasti i bez imalo samokontrole "istresli u virtualu" sulude hipoteze koje se mogu podvesti pod govor mržnje te poticanje na nasilje, dapače i najteža kaznena djela.

"Referirajući" se na nedavni zločin koji je zgranuo Hrvatsku, stanoviti je J.Z., punim imenom i prezimenom, kao i nazivom omiljenog Moto-kluba, na svom FB profilu praktički je obznanio kako podržava ubojicu i zagovara daljnje zločine.

Objava je satima stajala na Facebooku dok najpoznatiji šibenski IT stručnjak Denis Periša na slučaj nije upozorio DORH, a onda je potvrdu da je to državno tijelo zaprimilo prijavu javno obznanio na popularnoj društvenoj mreži.

Uslijedila je lavina reakcija FB "auditorija", pohvala i potpore Perišinom potezu. J.Z. je izbačen iz Moto-kluba koji se od njegovih izjava javno ogradio uz napomenu kako širenje bilo kakvog vida mržnje i rasizma nije i nikada neće biti politika njihova kluba.

Kakve će sankcije zadesiti počinitelja kaznenog djela koje spada u javno poticanje na nasilje i mržnju, a kažnjivo je prema članku 325. stavcima 1., 2. i 4. Kaznenog zakona, možda će također biti javno objavljeno. I to bi, smatra Periša, bilo korisno i poticajno za mnoge koji su suočeni s govorom mržnje i svim oblicima verbalnog nasilja i izljeva netrpeljivosti na društvenim mrežama "ali uporno okreću glavu ne želeći ništa poduzeti".

- Na ovaj način sam potaknuo prijavljivanje takvih drastičnih slučajeva u cilju minimaliziranja govora mržnje. I ne samo to. Smatram kako se među adolescentima i mladim generacijama treba poraditi na osvještavanju uloge policije u društvu kao čimbenika sigurnosti i reda. Na kraju krajeva, koliko god to nekome zvučano patetično, policiju čine ljudi iz naroda sa osobnim manama i vrlinama. Nasrtati po FB-u ponižavanjima, izljevom bijesa, gadljivim epitetima i psovkama na organe reda zbog ukradenog skutera ili kazne za nevezivanje sigurnosnog pojasa je apsurdno, ali među nezrelim i naivnim maloljetnicima koji još nemaju izgrađenu osobnost može djelovati katastrofalno. Odrastaju u ljude koji su nepovjerljivi prema policiji. Takvi će se, recimo, u slučaju sumnje u cyber kriminal radije obratiti meni nego pokucati na vrata policijskog odjela koji se time bavi. Isto tako će pustiti da J.Z. mržnjom truje prostor društvene mreže "odgajajući" u duhu anarhije i pozivajući na zločin nedorasle i naivne. Teoretski, svi se slažu da takve treba zaustaviti, ali će rijetki povući konkretan potez. Zato sam nesigurne i pozvao, a pozivam ih i na ovaj način da na stranici Anonymous Sibenik prijave sva djela koja se sami ne usuđuju prijaviti-kazao je Periša za Šibenski.hr.